(PressFire.no): I en ny tilskuddsrunde fra NFI får ti norske spillprosjekter penger, hvor tre av dem får en million kroner eller mer. Det kommer frem av en pressemelding.

Det er «Mørkredd» fra Hyper Games som får mest – 1,4 millioner får spillet som opprinnelig ble unnfanget i anledning NM i gameplay og fokuserer på gåteløsning hvor flere spillere samarbeider.

Ravn Studio AS i Drammen får en million kroner til «Flåklypa Grand Prix» - en slags ny versjon av klassikeren fra Caprino Games.

Det deles også ut en million kroner til MISC Games AS for en oppfølger til «Fishing: Barents Sea» - det nye spillet har fått tittelen «Fishing: North Atlantic».

«Draugen» fra «Drømmefall»-studioet Red Thread Studios får 850 000 kroner – et spill med handling fra Nordvestlandet i 1923.

«Embracelet» fra Machineboy AS får 700 000 kroner og beskriver spillet som et eventyr med magi, vennskap gåter og kjærlighet.

«Pode»-studioet Henchman & Goon får 500 000 til «Nenia» - et spill om å leve med depresjon, angst og avhengighet.

Også Arctic Hazard Games Studio AS får 500 000 kroner til strategispillet «Norse», som også har handling fra vikingtiden.

Lær-å-kode-spillet «Kodespill» fra Bitbyte AS får 350 000, «Animal Drivers Unleashed» fra Hello Bard og «Solar Explorer: New Dawn» fra Dwarf Cavern AS får 100 000 kroner hver.

30 søknader skal ha kommet inn i denne søknadsrunden.